1. ปัจจัยความเสี่ยง

ภาพรวมการบริหารความเสี่ยงของบริษัท

เพื่อเป็นการตระหนักถึงความเสี่ยงต่างๆที่อาจเกิดขึ้นและส่งผลกระทบต่อการดำเนินธุรกิจ
บริษัทฯจึงได้มีการกำหนดหลักการและแนวทางในการบริหารความเสี่ยง
ตลอดจนทบทวนพร้อมปรับปรุงกระบวนการทำงานอย่างต่อเนื่อง
เพื่อเสริมสร้างมาตรฐานและความพร้อมในการรองรับความเสี่ยงที่อาจเกิดขึ้นได้ในอนาคต
ทั้งนี้หลักการและกระบวนการบริหารความเสี่ยงพร้อมประเภท
ความเสี่ยงที่อาจจะเกิดขึ้นและส่งผลกระทบต่อการดำเนินงานของบริษัทฯ สามารถสรุปได้ดังนี้

-   หลักการในการบริหารความเสี่ยง

บริษัทฯมีการบริหารความเสี่ยงในหลายด้านด้วยกัน ได้แก่
การบริหารความเสี่ยงด้านบัญชีลูกหนี้เช่าซื้อ การบริหารความเสี่ยงด้านตลาด
การบริหารความเสี่ยงด้านสภาพคล่อง การบริหารความเสี่ยงด้านปฏิบัติการ
และการบริหารความเสี่ยงด้านอื่น ๆ เช่น ความเสี่ยงจากภัยธรรมชาติ อันได้แก่ น้ำท่วม
แผ่นดินไหว สึนามิ เป็นต้น โดยบริษัทฯยึดหลักการในการบริหารความเสี่ยง ดังนี้

- การมีส่วนร่วมรับผิดชอบในการบริหารความเสี่ยงของหน่วยธุรกิจและหน่วยงานที่เกี่ยวข้อง
โดยหน่วยธุรกิจ ซึ่งดำเนินธุรกิจที่ก่อให้เกิดความเสี่ยง
มีหน้าที่ต้องรับผิดชอบต่อการบริหารความเสี่ยงต่าง ๆ ที่เกี่ยวข้องอย่างต่อเนื่อง
เพื่อให้ระดับความเสี่ยงที่เกิดขึ้นดังกล่าว
มีความเหมาะสมกับอัตราผลตอบแทนที่กำหนดภายใต้ระดับความเสี่ยงที่ยอมรับได้
ขณะที่หน่วยงานสนับสนุน ซึ่งมีหน้าที่สนับสนุนการปฏิบัติงานให้แก่หน่วยธุรกิจ
เพื่อให้บรรลุเป้าหมายร่วมกันนั้น จะรับผิดชอบการจัดการความเสี่ยงด้านปฏิบัติการ
ซึ่งเกิดขึ้นจากการดำเนินธุรกิจ

- การบริหารความเสี่ยงและการควบคุมความเสี่ยงโดยหน่วยงานที่เป็นเอกเทศ
โดยกระบวนการควบคุมมีความเป็นอิสระ และมีหน่วยงานควบคุม
ทำหน้าที่รับผิดชอบในการให้ความเห็นเกี่ยวกับความเสี่ยงในการดำเนินธุรกิจอย่างเป็นอิสระและเชื่อถือได้
รวมทั้งการควบคุมความเสี่ยงให้อยู่ภายใต้ระดับที่ยอมรับได้

- การมีนโยบายในการบริหารความเสี่ยงที่ชัดเจน โดยคณะกรรมการบริหารความเสี่ยงองค์การ
จะทำหน้าที่กำหนดนโยบายการบริหารความเสี่ยง ภายใต้แนวทางที่คณะกรรมการบริษัทฯกำหนด

- การบริหารความเสี่ยงโดยรวมความเสี่ยงทุกประเภทที่เกิดขึ้นจากการดำเนินธุรกรรม
โดยการบริหารความเสี่ยง ควรคำนึงถึงการบริหารความเสี่ยงทุกประเภท
ซึ่งเกิดขึ้นในการดำเนินธุรกรรม อีกทั้งยังจะต้องครอบคลุมถึงทุกระดับงานภายในองค์กร

- การวัดผลงานโดยปรับความเสี่ยงของหน่วยธุรกิจ โดยหน่วยงานธุรกิจจะได้รับการประเมินผลงาน
ตามประสิทธิภาพของการทำงานที่ปรับด้วยความเสี่ยงแล้ว

-   กระบวนการบริหารความเสี่ยง

เพื่อให้การบริหารความเสี่ยงของบริษัทฯ เป็นไปอย่างมีประสิทธิผล บริษัทฯ
จึงมีกระบวนการบริหารความเสี่ยง ซึ่งประกอบด้วยขั้นตอนหลักต่าง ๆ ดังนี้

- การระบุความเสี่ยง เป็นขั้นตอนที่จะมีการบ่งชี้ถึงความเสี่ยง ทั้งในแง่ของประเภทความเสี่ยง
สาเหตุ และปัจจัยที่เกี่ยวข้องกับความเสี่ยงทั้งที่เป็นปัจจัยภายในและภายนอก ตลอดจนมีการพิจารณา
หรือคาดการณ์ถึงความเสี่ยงที่บริษัทฯ กำลังประสบอยู่
หรือความเสี่ยงใหม่ที่มีโอกาสจะเกิดขึ้นในอนาคต

- การประเมินความเสี่ยง เป็นขั้นตอนที่จะมีการนำเครื่องมือ และวิธีการต่าง ๆ ที่เหมาะสม
มาใช้ประเมินความเสี่ยง ซึ่งกระบวนการดังกล่าวจะต้องได้รับการตรวจสอบ อนุมัติ และทบทวน
ภายใต้กรอบระยะเวลาที่เหมาะสม

- การติดตามและควบคุมความเสี่ยง เป็นขั้นตอนที่จะมีการติดตาม
และควบคุมการดำเนินการตามนโยบายความเสี่ยง ระเบียบปฏิบัติที่เกี่ยวข้องกับความเสี่ยง
และขอบเขตของความเสี่ยง
เพื่อให้สอดคล้องกับนโยบายความเสี่ยงและระดับความเสี่ยงที่ได้รับอนุมัติจากคณะกรรมการบริษัทฯโดยมีการติดตามและควบคุมความเสี่ยงดังกล่าวอย่างสม่ำเสมอและต่อเนื่อง

- การรายงานความเสี่ยง เป็นขั้นตอนของการรายงานความเสี่ยงประเภทต่าง ๆ อย่างครอบคลุม
ซึ่งจะต้องมีความเหมาะสมและเพียงพอ เพื่อให้การบริหารจัดการความเสี่ยงเกิดประสิทธิผลสูงสุด

ทั้งนี้ เพื่อหลีกเลี่ยงความสูญเสียทางการเงิน
และสนับสนุนให้หน่วยธุรกิจสามารถดำเนินงานได้อย่างต่อเนื่อง กระบวนการบริหารความเสี่ยงที่ดี
ยังได้รับการออกแบบให้คำนึงถึงการเปลี่ยนแปลงของสภาวะแวดล้อม
ทั้งที่เป็นสภาวะปกติและสภาวะวิกฤติด้วย

ความเสี่ยงที่อาจจะมีผลกระทบต่อการดำเนินงานของบริษัทสามารถสรุปได้ดังนี้

ความเสี่ยงในด้านการตลาดและการขาย

 ความเสี่ยงในด้านการตลาดและการขาย หมายถึง ความเสี่ยงต่อรายได้ หรือการดำเนินธุรกิจของบริษัท ซึ่งรายได้หลักมาจากองค์ประกอบ 2 ส่วนที่สำคัญได้แก่

1. การจำหน่ายสินค้า ได้แก่ เครื่องใช้ไฟฟ้าภายในบ้าน จักรเย็บผ้า ตู้แช่ ตู้เติมเงินออนไลน์ และ
ตู้น้ำดื่มหยอดเหรียญ
ซึ่งสินค้าเหล่านี้เป็นสินค้าที่มีการแข่งขันกันสูงต้องอาศัยการพัฒนาด้านเทคโนโลยีไปตามวงจรของสินค้าแต่ละชนิดอยู่ตลอดเวลา
แต่เนื่องจากบริษัทฯเป็นผู้จัดจำหน่ายไม่ได้เป็นผู้ผลิตดังนั้นความเสี่ยงในด้านเทคโนโลยีจึงไม่ได้มีผลกระทบโดยตรงกับกลยุทธ์ในการดำเนินธุรกิจของบริษัท
ประกอบกับ บริษัทฯได้มีการสืบหาผู้ผลิตที่มีความรู้ความสามารถในการผลิตสินค้าและบริการ
แต่ไม่มีช่องทางการจำหน่ายที่
บริษัทฯสามารถเข้าไปช่วยเหลือพร้อมทั้งเชิญมาเป็นพันธมิตรทางการค้า
จึงทำให้สินค้าของบริษัทฯมีการพัฒนาไปอยู่ตลอดเวลา ยิ่งไปกว่านั้นบริษัทฯได้
มีการตั้งสำรองสินค้าล้าสมัยและเสื่อมคุณภาพ
เพื่อรองรับความเสี่ยงดังกล่าวบางส่วนที่จะมากระทบกับงบการเงินของบริษัทฯ

2. ดอกเบี้ยรับจากการให้เช่าซื้อ ซึ่งระบุไว้ในอัตราคงที่ในสัญญาเช่าซื้อตามสภาวะการแข่งขัน
และอัตราดอกเบี้ยในตลาด ถึงแม้ว่าอัตราดอกเบี้ยเงินกู้ยืมของบริษัทจะเป็นอัตราดอกเบี้ยลอยตัว
แต่หากมีการขึ้นอัตราดอกเบี้ยเงินกู้
บริษัทก็จะให้มีการพิจารณาดูความเหมาะสมก่อนแล้วให้มีการปรับอัตราดอกเบี้ยเช่าซื้อขึ้นตามเพื่อเป็นการชดเชยผลกระทบของต้นทุนดอกเบี้ยที่สูงขึ้น

ความเสี่ยงด้านบัญชีลูกหนี้เช่าซื้อ

บัญชีลูกหนี้เช่าซื้อถือเป็นหัวใจสำคัญของการดำเนินธุรกิจ เพราะมากกว่าร้อยละ 90
ของการขายเป็นการขายแบบเช่าซื้อ บริษัทจึงให้ความสำคัญมาก
เพื่อลดความเสี่ยงที่อาจจะเกิดจากบัญชีลูกหนี้เช่าซื้อ อันได้แก่การเก็บเงินไม่ได้ หนี้สูญ
และการทุจริตจากบัญชีลูกหนี้ บริษัทจึงได้กำหนดมาตรการต่างๆ
ในการกำกับดูแลบัญชีลูกหนี้อย่างเข้มงวดตั้งแต่ขั้นตอนของการพิจารณาความน่าเชื่อถือ (Credit
Scoring) การติดตาม การประเมินผล ตลอดจนการฟ้องร้อง
การดำเนินคดีตามกฎหมายในกรณีผิดนัดชำระหนี้ ซึ่งถือเป็นขั้นตอนของการปฏิบัติการ (Operation)
นอกจากนั้นบริษัทได้มีการจัดตั้งฝ่ายสินเชื่อและบริหารความเสี่ยง (Credit & Risk
Department)
แยกเป็นอิสระจากการขายและการเก็บเงินเพื่อให้การทำงานสะดวกและรวดเร็วยิ่งขึ้น
สินเชื่อเช่าซื้อทั้งหมดจะต้องมีผู้ค้ำประกันหรือหลักทรัพย์ค้ำประกัน
หลังจากที่บริษัทได้ให้มีการตรวจสอบเครดิตของลูกค้าก่อนที่จะมีการขายแล้วโดยแผนกอนุมัติเครดิตก่อนขาย
(Credit Control Officers) อันเป็นผลทำให้ยอดขายของบริษัทลดลงมาก็ตาม
บริษัทก็ยังคงให้มีการตรวจสอบเครดิตของลูกค้าก่อนขายต่อไป
พร้อมทั้งยังให้มีการขยายการตรวจสอบเครดิตก่อนขายเพิ่มขึ้นอีกเพื่อให้ได้บัญชีใหม่ที่มีคุณภาพ
และยังให้มีการพัฒนาปรับปรุงฐานข้อมูลของลูกค้า
และวิธีการปฏิบัติการด้านสินเชื่อให้มีความถูกต้องและมีประสิทธิภาพมากยิ่งขึ้น
เพื่อลดความเสียหายที่อาจจะเกิดจากบัญชีเช่าซื้อ
พร้อมทั้งให้มีการตั้งสำรองความสูญเสียที่อาจจะเกิดจากบัญชีลูกหนี้อย่างต่อเนื่องโดยใช้หลักความระมัดระวังโดยให้มีการตั้งสำรองหนี้สงสัยจะสูญทันทีที่มีการขายเช่าซื้อ
เพื่อลดความเสี่ยงที่จะเกิดขึ้นกับงบการเงิน

ในด้านการกำกับดูแล นอกจากบริษัทฯยังคงเน้นให้มีการปฏิบัติตามนโยบายไม่ยอมให้มีการทุจริต
(Zero Tolerance) ที่เริ่มนำมาใช้ตั้งแต่ปี 2553
แล้วบริษัทฯยังได้จัดให้มีการทำประกันภัยพนักงานทุจริต (Employee Fidelity Insurance)
ขึ้นในเดือนตุลาคม 2554 เพื่อลดความเสียหายที่อาจจะเกิดขึ้นจากการทุจริตภายในองค์กร
อันถือเป็นมาตราการหนึ่งที่ทำให้กำไรของบริษัทเพิ่มขึ้น

ความเสี่ยงในการผลิต

สินค้าส่วนใหญ่ที่บริษัทจำหน่ายมาจากการจ้างผลิตแบบ OEM (Original Equipment
Manufacturer) ซึ่งต้องอาศัยผู้ผลิตที่มีประสบการณ์และความชำนาญในการผลิต
โดยบริษัทได้ให้มีการติดต่อกับผู้ผลิตหลายรายไม่เจาะจงเฉพาะรายใดรายหนึ่งในการดำเนินธุรกิจ
เพื่อไม่ให้การผลิตของบริษัทถูกผูกขาดโดยผู้ผลิตรายใดรายหนึ่งเท่านั้น
อีกทั้งทำให้เกิดอำนาจต่อรองในการสั่งซื้อสินค้าเพื่อให้ได้ต้นทุนที่เหมาะสมในการดำเนินธุรกิจ

ความเสี่ยงทางด้านการเงิน

การดำเนินงานของบริษัทจำเป็นต้องใช้แหล่งเงินทุนจากการกู้ยืมทั้งจากธนาคาร สถาบันการเงิน
ตลอดจนนักลงทุนสถาบัน
ซึ่งมีความไม่แน่นอนเกิดขึ้นตามสภาวะของตลาดเงินและตลาดทุนทั้งในประเทศและต่างประเทศ
ดังนั้นบริษัทย่อมได้รับผลกระทบจากการเปลี่ยนแปลงของสภาพคล่องทางการเงินและอัตราดอกเบี้ยเงินกู้ยืมที่เกิดขึ้น
บริษัทมีนโยบายการกู้ยืมจากธนาคาร สถาบันการเงิน และนักลงทุนสถาบัน
โดยไม่เจาะจงกู้จากธนาคารหรือสถาบันการเงินใดสถาบันหนึ่งเท่านั้น
เพื่อกระจายความเสี่ยงของแหล่งเงินกู้

  จากสัญญาขยายระยะเวลาการชำระหนี้กับเจ้าหนี้สถาบันการเงินที่ทำขึ้นตั้งแต่เดือนพฤศจิกายน
  2552 เพื่อขยายระยะเวลาของเงินกู้และวงเงินเบิกเกินบัญชีทั้งหมดรวม 1,026.2 ล้านบาท
  ออกไปเป็นระยะเวลา 6 ปีโดยเงินกู้งวดสุดท้ายจะครบกำหนดชำระในวันที่ 30 มีนาคม 2558
  ทำให้บริษัทมีสภาพคล่องในการดำเนินธุรกิจโดยสังเกตุได้จากอัตราส่วนหมุนเวียน (Current
  Ratio) ของบริษัทฯ เท่ากับ 3.8 เท่าณ สิ้นเดือนธันวาคม 2554
  อันประกอบด้วยเงินกู้ระยะสั้นเท่ากับ 97.3 ล้านบาท และเงินกู้ระยะยาวเท่ากับ 638.0
  ล้านบาท
  แต่จากสัญญาดังกล่าวอัตราดอกเบี้ยเงินกู้ของบริษัทฯจะขึ้นอยู่กับอัตราดอกเบี้ยเฉลี่ยขั้นต่ำของธนาคาร
  (MLR)
  ซึ่งเป็นอัตราดอกเบี้ยลอยตัวที่ถือว่ายังคงมีความเสี่ยงอยู่จากการเปลี่ยนแปลงขึ้นลงของตลาดการเงินแต่ก็ยังอยู่ในการควบคุมของธนาคารแห่งประเทศไทย

ความเสี่ยงจากอัตราแลกเปลี่ยนที่เกิดขึ้นมีผลกระทบกับการดำเนินงานของบริษัทในด้านของการนำเข้าสินค้าจากต่างประเทศ
โดยเฉลี่ยมีมูลค่าไม่เกินร้อยละ 6
ของยอดขายของบริษัทซึ่งมีผลกระทบเล็กน้อยกับต้นทุนของสินค้าที่นำเข้าอันได้แก่ จักรเย็บผ้า
แต่บริษัทฯก็สามารถลดผลกระทบดังกล่าวได้จากการขึ้นราคาขาย
ประกอบกับการลดอัตราภาษีนำเข้าของจักรเย็บผ้าจากประเทศจีนตามนโยบายของรัฐบาลในการเปิดการค้าเสรี
(Free Trade Agreement- FTA) กับประเทศจีน

ความเสี่ยงเกี่ยวกับการดำเนินการของรัฐบาล

ธุรกิจเช่าซื้อนี้เป็นธุรกิจที่มีการแข่งขันกันสูงมากทำให้รัฐบาลให้ความสำคัญที่จะเข้ามาควบคุม
โดยการจัดตั้งสำนักงานคณะกรรมการคุ้มครองผู้บริโภค (สคบ.)
ขึ้นมาดูแลมิให้บริษัทที่ประกอบธุรกิจเช่าซื้อเอาเปรียบผู้บริโภคและในขณะเดียวกันกรมพัฒนาธุรกิจการค้า
กระทรวงพาณิชย์ ได้มีประกาศให้ธุรกิจให้เช่าซื้อเครื่องใช้ไฟฟ้าเป็นธุรกิจที่ควบคุมสัญญา พ.ศ.
2544 เพื่อนำมาเป็นหลักปฏิบัติในเรื่องการกำหนดอัตราดอกเบี้ย ค่าธรรมเนียมการผิดนัดชำระหนี้
หรือค่าปรับในการชำระหนี้ล่าช้า ซึ่งอาจทำให้เกิดการเอารัดเอาเปรียบกับผู้บริโภคได้
ตลอดจนการออกกฏหมายให้ผู้ประกอบการค้าต้องมีความรับผิดชอบเกี่ยวกับสินค้า (Product
Liabilities) ต่อผู้บริโภค
ดังนั้นบริษัทจึงได้กำหนดแนวทางการปฏิบัติเกี่ยวกับธุรกิจเช่าชื้อของบริษัท
ตลอดจนการรับประกันสินค้าที่จำหน่ายให้สอดคล้องกับแนวทางที่ทางราชการกำหนด
พร้อมกับติดตามข้อมูลข่าวสารดังกล่าวตลอดเวลา
เพื่อนำมาพัฒนาปรับปรุงให้การดำเนินงานของบริษัทสอดคล้องกับกฏระเบียบของรัฐบาล
ดังจะเห็นได้จากการที่บริษัทได้รับประกาศเกียรติคุณจาก สคบ. ในด้านการจัดทำฉลากสินค้า
การโฆษณาสินค้า และสัญญาเช่าซื้อที่เป็นธรรมต่อลูกค้า เมื่อวันที่ 21 มกราคม 2546 และเมื่อวันที่
21 กันยายน 2550 ต่อเนื่องถึงปี 2551 ในฐานะผู้ประกอบการที่พิทักษ์สิทธิผู้บริโภค เป็นต้น

ความเสี่ยงจากภัยธรรมชาติ

จากเหตุการณ์อุทกภัย แผ่นดินไหว และสึนามิ ที่ผ่านมาจะพบว่า
ภัยธรรมชาติได้เข้ามาเป็นปัจจัยที่สำคัญในการดำเนินธุรกิจอันหนึ่งที่ บริษัทฯจะต้องให้ความสำคัญ
เพราะมันจะส่งผลให้เกิดความเสียหายกับทรัพย์สินและธุรกิจของบริษัทฯได้
ความเสี่ยงนี้เป็นความเสี่ยงที่บริษัทฯไม่สามารถหลีกเลี่ยงได้
แต่สามารถลดความเสียหายหรือหาทางป้องกันได้ด้วยการเตรียมพร้อม
ภายใต้ความร่วมมือระหว่างพนักงานทุกคนที่จะปกป้องทรัพย์สินของบริษัทฯ
เพราะบริษํทฯได้มีการมอบหมายให้ผู้จัดการร้านทำการบริหารร้านเสมือนหนึ่งเป็นเจ้าของหรือผู้ประกอบการ
(Entrepreneur)
เองที่จะงต้องปกป้องและดูแลร้านและทรัพย์สินภายในร้านรวมทั้งธุรกิจของบริษัทฯเสมือนหนึ่งเป็นของตนเอง
อีกทั้งร้านของบริษัทฯนั้นตั้งกระจายไปตามพื้นที่ต่างๆทั่วประเทศไทย
อันถือเป็นการกระจายความเสี่ยงที่อาจจะเกิดขึ้น กล่าวคือหากมีภัยธรรมชาติเกิดขึ้นที่ท้องที่หนึ่ง
ร้านอื่นๆที่อยู่ในท้องที่อื่นก็ยังคงสามารถดำเนินธุรกิจต่อไปได้โดยไม่หยุดชะงัก
ยิ่งไปกว่านั้นลักษณะของการดำเนินธุรกิจของบริษัทฯก็อาศัยการเดินตลาด (Canvassing)
ที่ไม่ได้เป็นการขายที่ร้านเท่านั้น
ภัยธรรมชาติที่เกิดขึ้นจึงไม่ได้ทำให้การขายของร้านหยุดลงแม้จะเกิดน้ำท่วมที่ร้านก็ตาม
ดังได้ปรากฏแล้วกับเหตุการณ์น้ำท่วมที่เกิดขึ้นในหลายจังหวัดในภาคกลางและกรุงเทพฯที่ผ่านมา
แต่ผลการขายและการเก็บเงินของบริษัทฯก็ยังดำเนินต่อไปได้และก็สามารถฟื้นตัวกลับมาอยู่ในภาวะปรกติได้ภายในระยะเวลาสั้นๆ
และเพื่อเป็นการลดความเสียหายที่อาจจะเกิดกับทรัพย์สิน เมื่อเกิดภัยธรรมชาติ
บริษัทฯก็ยังได้มีการโอนความเสี่ยงนี้ด้วยการทำประกันภัยที่เรียกว่า All Risk
กับบริษัทเมืองไทยประกันภัยด้วย

ความเสี่ยงจากทรัพยากรบุคคล

ทรัพยากรบุคคลถือเป็นปัจจัยที่สำคัญอีกอย่างหนึ่งของความสำเร็จของบริษัท
และเป็นสิ่งที่ทำให้เกิดความเสี่ยงต่อการดำเนินงานของบริษัทได้ เช่น การเกษียณอายุ การลาออก
เป็นต้น ที่อาจจะมีผลที่ทำให้เกิดการหยุดชะงักของธุรกิจได้
บริษัทจึงได้ให้ความสำคัญกับพนักงานทุกคนและดูแลเอาใจใส่ ทุกข์ สุข
ของพนักงานทุกคนเสมือนหนึ่งเป็นคนในครอบครัวเดียวกัน
พร้อมสนับสนุนให้ทำงานตามตำแหน่งที่เหมาะสมกับหน้าที่ความสามารถและด้วยการฝึกอบรมพนักงานทุกระดับอย่างต่อเนื่องสม่ำเสมอ
บริษัทฯได้มีการตั้งสำรองกองทุนพนักงานเกษียณอายุ (Retirement Funds)
เพื่อมิให้มีผลกระทบกับงบการเงินเมื่อมีพนักงานเกษียณอายุเกิดขึ้น

ความเสี่ยงจากการยึดสินค้าคืน

ปกติธุรกิจเช่าซื้อมีความเสี่ยงในด้านการยึดสินค้าคืนและถือเป็นสิ่งที่หลีกเลี่ยงไม่ได้
ถึงแม้การยึดสินค้าคืนนั้นเป็นความเสี่ยงต่อการลดลงของยอดขายและมีผลทำให้สินค้าคงเหลือมีจำนวนมากก็ตาม
ในอีกด้านหนึ่งก็ถือเป็นการชดเชยต่อความเสียหายที่อาจจะเกิดขึ้นจากการหยุดชำระเงินของลูกค้าได้
เพราะบริษัทยังสามารถนำสินค้าเหล่านั้นมาจำหน่ายในตลาดสินค้ามือสองได้อีกด้วย
อันถือเป็นกลยุทธ์ทางการตลาดอีกรูปแบบหนึ่ง

การบริหารความเสี่ยงด้านปฏิบัติการ

ความเสี่ยงด้านปฏิบัติการ หมายถึงความเสี่ยงเนื่องจากความผิดพลาด
หรือความไม่เพียงพอของกระบวนการทำงาน พนักงาน ระบบงาน หรือระบบเทคโนโลยีสารสนเทศ
และเหตุการณ์หรือปัจจัยภายนอก
ซึ่งทำให้ได้รับความเสียหายต่อรายได้หรือบัญชีเช่าซื้อของบริษัททั้งทางตรงและทางอ้อม

-   แนวทางการบริหารความเสี่ยงด้านปฏิบัติการ

ความเสี่ยงด้านปฏิบัติการปรากฏอยู่ในทุก กระบวนการ หน่วยงาน
รวมถึงระบบเทคโนโลยีสารสนเทศ ซึ่งอาจทำให้เกิดความเสียหายต่อบริษัท ลูกค้า รวมทั้งผู้ถือหุ้น
บริษัทเล็งเห็นถึงความสำคัญในการบริหารความเสี่ยงด้านปฏิบัติการเสมอมา
และได้มีนโยบายให้ดำเนินการบริหารความเสี่ยงด้านปฏิบัติการ
รวมถึงได้มีการพัฒนากรอบการบริหารความเสี่ยงด้านปฏิบัติการอย่างต่อเนื่อง
โดยมีวัตถุประสงค์หลักเพื่อให้ทุกหน่วยงานมีการบริหารความเสี่ยงด้านปฏิบัติการอย่างเหมาะสม
โดยคำนึงถึงการควบคุมความเสี่ยงและประสิทธิภาพของกระบวนการทำงาน
มีการบริหารความเสี่ยงอย่างเป็นระบบ มีมาตรฐานเดียวกัน
มีการประเมินและป้องกันความเสี่ยงก่อนที่จะเกิดความเสียหาย นอกจากนี้
ผู้บริหารระดับสูงสามารถเห็นภาพรวมของความเสี่ยง เพื่อให้การบริหารความเสี่ยงมีประสิทธิผล
สามารถใช้เป็นข้อมูลในการตัดสินใจสำหรับธุรกิจ รวมทั้งสอดคล้องตามข้อกำหนดของกฎหมายต่าง ๆ
ที่เกี่ยวข้อง

นอกจากนี้
บริษัทได้จัดให้มีการประเมินความเสี่ยงและประสิทธิภาพของการควบคุมความเสี่ยงสำหรับธุรกิจใหม่ๆและระบบงานใหม่ต่าง
ๆ ที่นำมาใช้ เพื่อให้มั่นใจว่าธุรกิจและระบบงานใหม่ดังกล่าว มีความเสี่ยงอยู่ในระดับที่ยอมรับได้
และมีกระบวนการควบคุมที่เหมาะสม ก่อนที่จะเริ่มให้บริการแก่ลูกค้า

ทั้งนี้บริษัทยังคงมุ่งที่จะพัฒนาระบบและกระบวนการในการบริหารความเสี่ยงด้านปฏิบัติการตลอดจนเครื่องมือที่ทันสมัยมากขึ้นอย่างต่อเนื่อง